**AUTORITATEA TERITORIALĂ DE ORDINE PUBLICĂ CLUJ**

**Nr. 12/28.05.2025**

**CĂTRE**

 **CONSILIUL JUDEŢEAN CLUJ**

Alăturat, vă transmitem Informarea privind nivelul de asigurare a securităţii şi a siguranţei civice a comunităţii pe cele 12 luni ale anului 2024.

**PREŞEDINTE ATOP Cluj**

**Molhem Bashar**

AUTORITATEA TERITORIALĂ DE ORDINE PUBLICĂ CLUJ

**Nr. 12/09.05.2025**

**INFORMARE**

**privind nivelul de asigurare a securităţii şi a siguranţei civice a comunităţii**

Autoritatea Teritorială de Ordine Publică este un organism cu rol consultativ, fără personalitate juridică, care s-a constituit şi funcţionează pe lângă Consiliul Judeţean Cluj. Autoritatea îşi desfăşoară activitatea în conformitate cu prevederile Legii nr. 218/2002 privind organizarea şi funcţionarea Poliţiei Române, republicată, cu modificările și completările ulterioare şi ale Regulamentului de organizare şi funcţionare a Autorităţii Teritoriale de Ordine Publică aprobat prin Hotărârea Guvernului nr.787/ 2002, în scopul asigurării bunei desfăşurări şi sporirii eficienţei serviciului poliţienesc din unitatea administrativ-teritorială în care funcţionează.

În conformitate cu prevederile legale, Autoritatea îşi desfaşoară activitatea în plen şi în 3 comisii de lucru: Comisia de coordonare, situaţii de urgenţă şi pentru petiţii, Comisia de planificare, stabilire şi evaluare a indicatorilor de performanţă minimali şi Comisia pentru probleme sociale, standarde profesionale, consultanţă şi drepturile omului.

Având în vedere prevederile Legii nr.218/2002 şi ale H.G.nr.787/2002, Autoritatea Teritorială de Ordine Publică prezintă trimestrial, în faţa Consiliului Judeţean, informări asupra eficientei serviciului poliţienesc.

În acest sens, precizăm faptul că, activitatea desfăşurată de Inspectoratul de Poliţie Judeţean Cluj în anul 2024 s-a axat, în principal, pe realizarea obiectivelor strategice ale Ministerului Afacerilor Interne, respectiv:

* Creşterea gradului de siguranţă şi protecţie pentru cetăţeni prin protejarea persoanei, protejarea patrimoniului, siguranţa stradală, siguranţa rutieră şi siguranţa transporturilor;
* Prevenirea şi combaterea infracţionalităţii organizate şi transfrontaliere, destructurarea grupurilor/grupărilor infracţionale;
* Asigurarea climatului de legalitate a mediului de afaceri prin combaterea evaziunii fiscale, contrabandei, corupţiei, contrafacerii de mărfuri, a infracţiunilor din domeniul achiziţiilor publice precum şi prin protecţia intereselor financiare ale Uniunii Europene;
* Asigurarea resurselor umane, a mijloacelor materiale, financiare şi informaţionale necesare dezvoltării şi menţinerii capacităţii operaţionale a Poliţiei Române.

Activitatea de analiză şi prevenire a criminalităţii s-a desfășurat, cu preponderență, pe următoarele coordonate:

* implementarea la nivel local a programelor elaborate în baza priorităţilor naţionale ale Poliţiei Române;
* iniţierea şi implementarea proiectelor şi campaniilor locale;
* îmbunătăţirea relaţiei dintre poliţie şi comunitate.

Au fost desfăşurate acţiuni de informare şi prevenire în cadrul celor **25 proiecte și campanii**dintre care amintim**:**„*De mic învăţ să mă feresc de rele*", "*Drumuri sigure*", „*Proiectul de prevenire a traficului și consumului de droguri - ALEG*",”*Proiectul de siguranță online*”, ”*La cafea cu un polițist*”, ”*În siguranță la volan*”, ”*Fii isteț, gândește înainte*”, ”*Prevenirea bullyingului si a cyberbullyingului*” precum și campanii educaționale cu instituţii de învățământ din județ.

În cursul anului 2024, cele 420 activităţi desfăşurate pe linia informării și prevenirii antiinfracţionale şi antivictimale a cetățenilor au avut peste 26.000 beneficiari direcți.

În anul 2024, poliţia a fost sesizată (plângere, denunţ, acte încheiate de alte organe de constatare prevăzute de lege sau sesizare din oficiu) despre comiterea a 17.911 de infracţiuni, înregistrându-se o creștere a criminalităţii sesizate, comparativ cu anul 2023.

Distribuţia infracţiunilor sesizate pe categorii de infracțiuni este următoarea:

* 62,71% sunt infracţiuni judiciare;
* 10,08% sunt infracţiuni economico-financiare;
* 27,21% sunt infracţiuni de altă natură.

Din analiza indicatorilor statistici privind evoluţia criminalităţii grave rezultă că în anul 2024 au fost sesizate 5 fapte de omor şi 4 fapte de tentativă de omor.

În anul 2024, numărul infracţiunilor contra persoanei sesizatea crescut din cauza creșterii numărului infracţiunilor contra integrității corporale.

În privinţa criminalitãţii contra patrimoniului, menționăm că în anul 2024 a fost înregistrată o a scădere a acestui gen de infracțiuni.

În economia infracţiunilor patrimoniale, ponderea cea mai mare o ocupă infracţiunile de furt, respectiv 44,90% din total.

În perioada analizată a scăzut numărul infracţiunilor de furt din locuințe, furt din buzunare, poșete, genți, furt din autovehicule și infracțiunile de tâlhărie. Au fost înregistrate creșteri la furturile din societăți comerciale, acestea reprezentând furturi de produse de pe raft.

La nivelul Inspectoratului de Poliţie Judeţean Cluj au fost înregistrate 1.729 infracţiuni stradale, cu 242 infracţiuni mai multe decât în anul 2023.

În cooperare cu instituţiile cu atribuţii în domeniul prevenirii şi combaterii ilegalităţilor în domeniul silvic, au fost organizate 545 controale în fondul forestier, pe linia provenienţei, prelucrării, depozitării şi valorificării materialului lemnos şi pe linia legalităţii transportului materialului lemnos.

În urma activităţilor desfăşurate în zonele forestiere, au fost înregistrate 458 dosare penale având ca obiect infracţiuni la regimul silvic, cercetate 125 persoane, verificate 724 vehicule şi s-a dispus confiscarea cantităţii de 2.074,73 mc material lemnos în valoare de 802,12 mii lei. De asemenea, față de 13 persoane s-au luat măsuri preventive.

Având ca prioritate creşterea gradului de siguranţă a cetăţenilor, poliţiştii au desfăşurat 1.316 de acţiuni cu efective mărite, 44 razii şi 14.482 controale directe. Cu ocazia desfăşurării acestor activităţi au fost descoperite 1.302 infracţiuni, din care 822 în flagrant.

Poliţiştii de proximitate au desfăşurat 1.030 activităţi în comunitate, au consiliat 2.738 persoane care s-au prezentat la punctele de consiliere şi au soluţionat 1.625 dosare penale.

În anul 2024 poliţiştii au intervenit la 27.249 evenimente în urma apelurilor de urgenţă recepţionate. În mediul urban au fost realizate 16.465 intervenţii, iar în mediul rural 10.784.

Cu ocazia acţiunilor, poliţiştii rutieri au constatat 1.934 infracţiuni și au aplicat 60.019 sancţiuni contravenţionale prevăzute de O.U.G nr.195/2002.

Au fost reţinute 9.509 permise de conducere şi au fost retrase 2.457 certificate de înmatriculare.

Circulaţia rutieră s-a manifestat ca un fenomen dinamic şi complex, dominantă rămânând sporirea valorilor de trafic pe principalele tronsoane de drum.

În anul 2024 s-au produs 1.169 accidente rutiere, dintre care 16,59% au fost raportate ca fiind accidente rutiere grave.

În anul 2024 au fost soluţionate 8.231 petiţii, scrisori şi reclamaţii primite de la cetățeni în baza OG nr. 27/2002 *privind reglementarea activităţii de soluţionare a petiţiilor.*

De asemenea, la ghişeele de lucru cu publicul au fost eliberate certificate,  autorizaţii, avize etc., astfel:

* 75.223 certificate de cazier judiciar;
* 16.662 certificate de integritate comportamentală;
* 18.532 alte documente (copie de pe cazier, copie de pe Registru, extrase cazier instituții publice etc)
* 922 avize/autorizaţii/permise în domeniul armelor, substanţelor periculoase şi al materiilor explozive;

 Şi în această perioadă, Inspectoratul de Poliţie Judeţean Cluj a realizat o cooperare foarte bună cu celelalte instituţii de aplicare a legii dar şi cu instituţiile şi autorităţile locale.

 Totodată, autorităţile judeţene au fost informate în mod operativ şi constant cu privire la evoluţia fenomenelor antisociale şi modul în care au fost îndeplinite sarcinile propuse în plan local.

**PREŞEDINTE ATOP Cluj**

**Bashar Molhem**